מהומה בטיסת דלתא איירליינס שהמריאה הלילה (ג') מארה"ב לישראל: נוסעים חרדים אשר לא רצו לשבת במקומותיהם - גברים ליד נשים ולהיפך - העדיפו לרדת מהמטוס ולא לטוס ארצה. כתוצאה מכך, היה צורך לאתר את מזוודותיהם בבטן תא המטען, לפרקם מהמטוס ולעכב את ההמראה. הטיסה נחתה בנתב"ג היום (ג') בצהריים באיחור של כשעה ורבע.
טיסה מספר 468 המריאה הלילה משדה התעופה קנדי בניו יורק. הנוסעים החרדים שעלו למטוס ביקשו להחליף מקומות אך משלא ניתן היה להענות לבקשה, הם העדיפו שלא להמשיך בטיסה ולרדת מהמטוס. כיוון שמזוודותיהם כבר הועמסו אל בטן המטוס, היה צורך לאתרם ולפנות אותם חזרה לטרמינל - דבר שגרם לעיכובה של הטיסה.
בחברת התעופה אמרו בתגובה כי "טיסת דלתא איירליינס מספר 468 מניו יורק, שהיתה צפויה לנחות בנתב"ג בשעה 14.35 בצהריים, הגיעה באיחור של כשעה ורבע לאור ירידה של מספר נוסעים מהמטוס בניו יורק בטרם המראה. נאלצנו לעכב את המראת המטוס כדי לאתר את מזוודותיהם ולהשיב אותן להם".